Accrington Stanley FC

Accrington Stanley Football Club er en engelsk fotballklubb. Klubben holder til i byen Accrington i Lancashire i Nord-England. Den opprinnelige klubben ble stiftet i 1891. Klubben ble valgt inn i The Football League i 1921. I 1962 gikk klubben konkurs og ble kastet ut av ligaen. Klubben fortsatte på amatørnivå fram til 1966, da den ble nedlagt. I 1968 ble en ny klubb med samme navn stiftet. I de neste tiårene spilte klubben seg langsomt opp gjennom amatørligaene. Våren 2006 vant de Conference National, og fra høsten 2006 var de igjen med i The Football League. Klubbens hjemmebane er Crown Ground, nå med sponsornavnet Wham Stadium.


== Historie ==


=== Den opprinnelige klubben ===
Accrington Stanley ble stiftet som Stanley Villa i 1891, og tok navnet Accrington Stanley i 1893. Stanley-navnet kommer av at klubben ble stiftet i puben Stanley Arms i Stanley Street. Fram til 1. verdenskrig spilte klubben i diverse ligaer, men hovedsakelig Lancashire Combination. Da The Football League utvidet med en 3. divisjon nord (i tillegg til 3. divisjon sør) i 1921, ble Accrington Stanley valgt inn og dannet avdelingen sammen med 19 andre lag.
Accrington Stanleys hjemmebane Peel Park ble åpnet 20. september 1919. Klubben hadde tidligere spilt på banen Moorhead Park.
Klubben hadde brukbar sportslig suksess i årene fram til 1. verdenskrig. Årene i Lancashire Combination var relativt gode. Klubben gjorde det bra i ligaen som besto av en blanding av reservelag fra klubber i The Football League og andre førstelag. I 1906 kom klubben seg for første gang gjennom de kvalifiserende rundene i FA-cupen, og nådde 2. runde, der de tapte for 2.-divisjonslaget Bradford City.
I mellomkrigsårene hadde klubben lite suksess. Som medlem i The Football League slapp de fra 1925 de kvalifiserende rundene i cupen. Rekorden i denne perioden var 4. runde i 1926/27 (tap mot Chelsea) og i 1936/37 (tap mot Manchester City). Men i seriespillet i The Football League gikk det ikke spesielt bra. Klubben klarte ikke å rykke opp fra 3. divisjon (en 5.-plass som best i debutsesongen 1921/22), og i sesongene 1937/38 og 1938/39 ble de helt sist. De unngikk imidlertid å ryke ut av ligaen, siden det ikke eksisterte noe automatisk opp- og nedrykk mellom The Football League og de regionale ligaene på den tida.
De dårlige resultatene fortsatte etter 2. verdenskrig. I sesongen 1947/48 ble laget nummer 6, men deretter gikk det dårligere. Mellom 1946 og 1953 vant klubben en eneste kamp i FA-cupen. I noen år fra 1954 gikk det imidlertid bedre. Klubben ble nummer 2 i divisjonen i sesongen 1954/55, og fulgte de neste sesongene opp med 3., 3. og 2.-plass. (Bare vinneren av divisjonen rykket opp.) I cupen nådde klubben 4. runde igjen i sesongen 1958/59 (med tap etter omkamp mot Portsmouth som enden på den visa). I 1958 omorganiserte ligaen de to laveste divisjonene fra to regionale 3. divisjoner til en nasjonal 3. og 4. divisjon. Accrington Stanley kvalifiserte seg for nye 3. divisjon. De rykket imidlertid ned i 4. divisjon etter to sesonger.
I april 1958 kjøpte Accrington Stanley en brukt tribune fra Aldershot Military Tattoo. Tribunen ble imidlertid langt dyrere enn klubben hadde beregnet, og kjøpet bragte klubben ut i økonomiske vanskeligheter. Vinteren 1962 gikk alt galt for Accrington Stanley. Klubben lå sist i 4. divisjon, og økonomien skrantet. I slutten av februar trakk styret i klubben seg. Etter seriekampen borte mot Crewe Alexandra 2. mars ble det klart at klubben hadde større gjeld enn den maktet å betale, og klubben valgte å trekke seg fra The Football League.
Høsten 1962 fikk klubben plass i Lancashire Combinations 2. divisjon, samme divisjon som klubbens reservelag hadde spilt i året før. Den endelige konkursen kom i desember 1963, da aksjeselskapet Accrington Stanley Ltd ble oppløst av Høyesterett. Etter dette måtte klubben skifte navn til Accrington FC. Klubben holdt det gående i Lancashire Combination til januar 1966. De trakk seg fra serien etter hjemmekampen mot Glossop 8. januar 1966. Peel Park ble solgt og tribunene ble senere revet.


=== Nye Accrington Stanley ===
I 1968 ble Accrington Stanley etablert på nytt. Samme år tok klubben Crown Ground til sin nye hjemmebane. De spilte imidlertid ikke seriefotball før i 1970, da de igjen ble med i Lancashire Combination. Klubben slet imidlertid med baneforholdene på Crown Ground, og i 1975 gjorde de et forsøk på å ta over Peel Park igjen. Men forsøket mislyktes, og klubben ble værende på Crown Ground. Våren 1978 forlot de Lancashire Combination etter å ha vunnet serien for andre gang.
I 1986 installerte klubben flomlys på Crown Ground. Året etter fikk de plass i første divisjon i Northern Premier League (nivå 7 i ligasystemet). I 1992 nådde klubben 1. ordinære runde i FA-cupen for første gang i klubbens moderne historie. Cupeventyret endte med tap mot Crewe Alexandra i 2. runde.
Den virkelige framgangen i klubben begynte da treneren og forretningsmannen Eric Whalley ble styreformann i 1995. Våren 2003 vant klubben sin divisjon og kvalifiserte seg for The Football Conference, nivå 5 og den høyeste divisjonen under The Football League. Sesongen 2003/04 nådde klubben 3. runde i FA-cupen for første gang siden konkursen, men tapte etter omkamp mot Colchester United. I 2004 ble klubben igjen helprofesjonell. Våren 2006 vant Accrington Stanley The Conference, og klubben var klar for The Football League etter et fravær på 44 år.
Accrington Stanley gjorde ingen umiddelbar suksess i sin første sesong tilbake i The Football League, men med 20.-plass (av 24. lag) greide klubben å holde seg i divisjonen. De tre neste sesongene endte med henholdsvis 17., 16. og 15.-plass. Sesongen 2010/11 ble langt bedre, med 5.-plass og playoff.


== Klubbrekorder ==
Beste ligasesong før 1966: 2.-plass i 3. divisjon nord i 1955 og 1958
Beste ligasesong etter 1968: 5.-plass i Football League Two i 2011
Beste sesong i FA-cupen før 1966: 4. runde i 1926/27, 1936/37 og 1958/59
Beste sesong i FA-cupen etter 1968: 3. runde i 2003/04
Høyeste tilskuerantall på Peel Park: 17 634 mot Blackburn Rovers 15. november 1954 (vennskapskamp med flomlys)
Høyeste tilskuerantall på Crown Ground: 4368 mot Colchester United 3. januar 2004 (FA-cupen 3. runde)
Høyeste tilskuerantall på leid "hjemmebane" etter 1968: 10 801 mot Crewe Alexandra 5. desember 1992 på Ewood Park i Blackburn (FA-cupen 2. runde)
Største seier før 1966: 8-0 mot New Brighton 17. mars 1934 (3. divisjon nord), 8-0 mot Frizington White Star i 1898 (FA-cupen 2. kvalifiserende runde), og 9-1 borte mot West Norwood i 1906 (FA-cupen 5. kvalifiserende runde)
Største seier etter 1968: 10-1 mot Lincoln United 16. oktober 1999 (Unibond League Division 1), og 9-0 mot Ashton Town 1975/76-sesongen (Lancashire Combination)
Største tap før 1966: 0-9 hjemme mot Barnsley 3. februar 1934 (3. divisjon nord) og borte mot Tranmere Rovers 18. april 1959 (3. divisjon)
Største tap etter 1968: 1-9 mot Runcorn 1985/86-sesongen (FA-cupen, omkamp 2. kvalifiserende runde)
Største betalte overgangssum før 1966: Ukjent
Største betalte overgangssum etter 1968: £25 000 til Doncaster Rovers for Gary Williams september 2000
Største mottatte overgangssum før 1966: £10 000 fra Tottenham Hotspur for John Ryden november 1954
Største mottatte overgangssum etter 1968: £60 000 fra Doncaster Rovers for Gary Williams januar 2000


== Kuriosa ==
Den gamle Grand Prix-sangen, joiken til Mathis Hætta «Saamid Eatnan» blir brukt som kampsang av supporterne til Accrington Stanley FC.
En annen fotballklubb fra Accrington, Accrington FC, eksisterte mellom 1876 og 1896, og var en av de 12 klubbene som dannet The Football League i 1888. Accrington FC trakk seg fra ligaen i 1893. Det er ingen direkte forbindelse mellom Accrington FC og Accrington Stanley FC. Accrington Stanley kalte seg imidlertid Accrington FC en kort periode etter at klubben gikk konkurs i 1963 og til den ble nedlagt i 1966.
Accrington Stanley er en av bare fire klubber som har blitt ekskludert eller trukket seg fra The Football League midt i en sesong. De andre er Leeds City i 1919, Wigan Borough i 1931 og Aldershot i 1992. I tillegg gikk Maidstone United konkurs like før seriestart sensommeren 1992.
Klubben toppet tabellen i 3. divisjon nord da serien ble abrutt etter 3 kamper høsten 1939, da 2. verdenskrig brøt ut.
Accrington Stanley har hatt en aktiv supporterklubb i Norge. Supporterklubben var medlem i Supporterunionen for Britisk Fotball og deltok i Supportercupen i Oslo i 1993 og 1994. I 1993 vant de like godt turneringen, mens de nådde kvartfinalen i 1994.
Oxford United var klubben som ble valgt inn i The Football League som erstatter for Accrington Stanley sommeren 1962. Den samme klubben ble nest sist og rykket ned fra The Football League våren 2006, da Accrington Stanley igjen kvalifiserte seg for The Football League.
Peel Park hadde offisiell tilskuerkapasitet på 24 600 da klubben trakk seg fra ligaen i 1962. Tilskuerrekorden var imidlertid på bare 17 634.


== Referanser ==


== Litteratur ==
Gordon Smailes: The Breedon book of Football League records. Breedon Books Sport, Derby 1991. ISBN 0-907969-98-4
Mike Collett: The Guinness record of the FA cup. Guinness Publishing, Enfield 1993. ISBN 0-85112-538-7
Paul & Shirley Smith: The Ultimate Directory of English & Scottish Football League Grounds. Yore Publications, Harefield 2005. ISBN 0954 783042


== Eksterne lenker ==
(en) Offisielt nettsted 
(en) Accrington Stanley F.C. – kategori av bilder, video eller lyd på Commons 
(en) Klubbside fra BBC
(en) Uoffisielt nettsted om Accrington Stanley
Spillerstall fra Transfermarkt